Na osnovu člana 12 Zakona o nevladinim organizacijama (*Sl. Crne Gore,* br. 39/2011 i 37/2017) i na osnovu člana 22 Statuta udruženja usvojenog 04.07.2012. godine, Skupština nevladinog udruženja Udruženje likovnih umjetnika Crne Gore, donosi

**STATUT**

**Udruženja likovnih umjetnika Crne Gore**

**I OPŠTE ODREDBE**

**Član 1**

Ovim Statutom uređuje se naziv i sjedište Udruženja, unutrašnja organizacija, organi upravljanja i kontrole, izbor i isključenje iz članstva, kao i prava i obaveze koje iz članstva proističu, ciljevi i djelatnosti Udruženja, način finansiranja, prestanak rada i raspolaganje imovinom, kao i drugi odnosi koji su od značaja za rad Udruženja.

**Član 2**

Udruženje likovnih umjetnika (u daljem tekstu Udruženje) je pravno lice sa svojstvom nevladinog udruženja (nevladina organizacija) osnovano u skladu sa Zakonom o nevladinim organizacijama.

ULUCG je nestranačko, neprofitno, nezavisno i strukovno udruženje likovnih stvaralaca iz Crne Gore.

Udruženje je onovano na neodređeno vrijeme.

**Član 3**

Puni naziv Udruženja glasi „Udruženje likovnih umjetnika Crne Gore“, a skraćeni ULUCG.

Udruženje ima i naziv na engleskom jeziku koji glasi „The Association of Fine Artists of Montenegro“

**Član 4**

Udruženje djeluje na području Crne Gore.

Sjedište Centra je u Podgorici, Umjetnički paviljon u ulici Marka Miljanova br. 2.

**Znak i pečat Udruženja**

**Član 5**

Udruženje ima znak.

Znak je okruglog oblika po čijem obodu je latiničnim pismom ispisan puni naziv “Udruženje likovnih umjetnika Crne Gore”. U unutrašnjem dijelu su ispisana slova- inicijali naziva udruženja- skraćenica- ULUCG.

**Član 6**

Udruženje ima pečat.

Pečat Udruzenja je okruglog oblika po čijem obodu je latiničnim pismom ispisan puni naziv “Udruženje likovnih umjetnika Crne Gore”. U unutrašnjem dijelu su ispisana slova- inicijali naziva udruženja- skraćenica- ULUCG

**Zastupanje Udruženja**

**Član 7**

Predsjednik/ca zastupa Udruženje i odgovara za zakonitost rada Udruženja.

U odsustvu predsjednika/ce, Udruženje zatupa njegov/a zamjenik/ca.

**II CILJEVI I DJELATNOSTI UDRUŽENJA**

**Ciljevi Udruženja**

**Član 8**

Udruženje, kao strukovna organizacija likovnih umjetnika, promoviše, zastupa i štiti interese likovnih umjetnika iz Crne Gore, doprinosi poboljšanju njihovog statusa i zalaže se za stvaranje ambijenta koji likovnim umjetnicima omogućava profesionalni razvoj, time unapređujući kulturu Crne Gore.

U skladu sa tim, Udruženje je posvećeno ostvarivanju sljedećih ciljeva:

* Razvoju, promociji i unaprjeđenju likovnog stvaralaštva u Crnoj Gori;
* Razvoju likovne umjetnosti u skladu sa profesionalnim standaradima u zemlji i van nje,
* Autorsko-pravnoj zaštiti i zaštiti ostalih prava umjetnika;
* Afirmaciji poziva likovnih umjetnika, jačanju ugleda članova i osiguravanju ekonomskog vrednovanja njihovog stvaralaštva;
* Edukaciji i promociji kulture i stvaralaštva sa ciljem povezivanja i razmjene znanja;
* Umrežavanju i ostvarivanju saradnje sa istorodnim udruženjima i organizacijama, kao i sa privrednim subjetkima, državnim i lokalnim institucijama sa kojima Udruženje dijeli isti interes;
* Doprinosu promociji i zaštiti ljudskih prava, posebno prava koja se odnose na ranjive grupe;
* Ostvarivanju saradnje sa srodnim umjetničkim udruženjima, asocijacijama, dijasporom, institutima i organizacijama u inostranstvu;
* Unapređenje zaštite i pormocije kulture, umjetnosti i kulturne baštine
* Unapređenju i afirmaciji savremenih i progresivnih kulturnih politika, zaštite i promocije kulturnog nasljeđa;
* Akumulaciji i dijeljenju znanja i vještina radi jačanja kulturnog identiteta Crne Gore.

**Djelatnosti udruženja**

**Član 9**

Radi ostvarivanja svojih ciljeva, Udruženje sprovodi sljedeće djelatnosti:

* Unaprjeđenje i zaštita prava i interesa članova Udruženja;
* Kontiunirana zaštita prava i interesa Udruženja;
* Praćenje i doprinos regulisanju zaštite prava likovnih umjetnika koja proizilaze iz prava i obaveza iz penzijskog i invalidskog osiguranja;
* Organizovanje tradicionalnih, grupnih i samostalnih izložbi i drugih oblika predstavljanja rada likovnih umjetnika, u zemlji i inostranstvu;
* Doprinos i podsticanje stručnog usavršavanja likovnih umjetnika;
* Praćenje i evidencija umjetničkog rada članova;
* Ostvarivanje saradnje sa univerzitetima, školama, istitucijama, organima državne i lokalne uprave, fondovima, fondacijama i organizacijama u zemlji i inostranstvu, istorodnih ili sličnih ciljeva;
* Doprinos objavljivanju publikacija iz oblasti likovne umjetnosti;
* Doprinos prenosu znanja, edukaciji i profesionalnom usavršavanju iz oblasti likovne umjetnosti;
* Organizovanje edukativnih i informativnih kampanja, radionica, predavanja, simpozijuma, seminara i sličnih stručnih događaja iz oblasti likovne umjetnosti i srodnih oblasti;
* Organizovanje događaja kulturno-obrazovnog karaktera koji se odnose na likovnu umjetnost;
* Ustanovljavanje i dodjela nagrada i priznanja likovnim umjetnicima;
* Predlaganje članova Udruženja za istaknuta društvena i stručna priznanja;
* Iniciranje i uključenost u procese izmjena propisa koji se odnose na likovnu umjetnost i likovne umjetnike;
* Očuvanje kulturno-umjetničkih dobara iz oblasti likovne umjetnosti;
* Doprinos načelima i aktivnostima koje su usmjerena na opšte dobro;
* Obezbjeđivanje finansijskih sredstava potrebnih za rad Udruženja;
* Vođenje administrativnih, finansijskih i drugih operativnih poslova neophodnih za neometano funkcionisanje Udruženja;
* Izvršavanje obaveza koje proizilaze iz ovog Stauta.

**III JAVNOST RADA UDRUŽENJA**

**Član 10**

Rad Udruženja je javan.

Udruženje zastupa i poštuje načelo transparentnosti u radu.

Javnost rada se ostvaruje putem internet stranice, digitalnih platformi, izvještaja o radu, promotivnih materijala i medija.

**Članstvo**

**Član 11**

Članstvo u Udruženju može biti redovno i počasno.

**Član 12**

Redovnim članom/icom Udruženja može postati svako fizičko lice koje ispunjava sljedeće uslove:

1. Da je državljanin/ka Crne Gore;
2. Da ima završenu visoku školu (osnovne akademske-osnovne strukovne studije) iz oblasti likovne umjetnosti. U slučaju svršenih studija u inostranstvu, uslov za članstvo je nostrifikovana diploma;
3. Da se kontinuirano bavi likovnim radom kao svojim primarnim zanimanjem;
4. Da je najmanje jednom u toku tri godine izlagao/la na samostalnoj ili kolektivnoj izložbi;
5. Da prihvata svrhu, ciljeve i obaveze previđene za članstvo iz ovog Statuta.

**Član 13**

Počasni član Udruženja može postati svaki građanin i građanka Crne Gore, kao i strani državljani, koji svojim angažovanjem značajno doprinose ugledu i funkcionisanju Udruženja i promociji likovne umjetnosti.

Odluku o prijemu počasnih članova u Udruženje donosi Skupština Udrženja, na predlog Umjetničkog savjeta.

**Član 14**

Udruženje vodi evidenciju članstva.

Promjenje u člastvu moraju biti blagovremeno evidentirane.

**Prava i obaveze članova**

**Član 15**

Prava članova su:

* Da zahtijeva od Udruženja zaštitu u slučaju ugrožavanja njegovog stvaralaštva, likovnog djela, ugleda, autorstva i dr;
* Da učestvuje u ostvarivanju ciljeva i programa Udruženja;
* Da predlaže, bira i bude biran u organe Udruženja;
* Da učestvuje u manifestacijama i izložbama koje organizuje Udruženje;
* Da bude redovno informisan o radu Udruženja;
* Da ravnopravno, u odnosu na ostale članove, koristi sredstva i resurse Udruženja;
* Da učestvuje u obrazovanju radnih ateljea, sekcija i drugih oblika udruživanja;
* Da ima pristup uslugama Udruženja kao strukovnog udruženja likovnih umjetnika;

**Član 16**

Obaveze članova su:

* Da se pridržavaju odredbi ovog Statuta, kao i drugih odluka organa Udruženja;
* Da se profesionalno bave likovnom umetnošću poštujući ciljeve i svrhu Udruženja;
* Da odgovorno izvršavaju obaveze koje proističu iz izbora u organe Udruženja;
* Da svojim djelovanjem i profesionalnim radom u Udruženju i van njega doprinose afirmaciji likovnog stvaralaštva;
* Da redovno obavještavaju Udruženje o svom umjetničkom djelovanju;
* Da blagovremeno obavijeste Udruženje o eventualnim promjenama u svom profesionalnom statusu;
* Da redovno plaćaju članarinu.

**Član 17**

Član Udruženja dužan je da plaća članarinu.

Članarina se plaća jednom godišnje.

Odluku o iznosu članarine donosi Skupština, na predlog Upravnog odbora.

**Član 18**

Član Udruženja, kao i članovi tijela upravljanja, ne može glasati kada se odlučuje o pitanjima:

* oslobađanja od određenih obaveza i odgovornosti toga člana;
* o utvrđivanju zahtijeva koje ima u odnosu na tog člana;
* o pokretanju i odustajanju od spora protiv tog člana;
* u drugim slučajevima kada član ima interes protiv interesa Udruženja;
* kada je interes člana iz stava 1 ovog člana protivan interesu Udruženja cijeni u svakom konkretnom slučaju Skupština.

Isključenje prava glasa članova odnosi se samo na pitanje zbog koga je došlo do isključenja.

**Član 19**

Članstvo u Udruženju prestaje:

* Dobrovoljnim istupanjem;
* Smrću;
* Učlanjivanjem u drugo udruženje sa ciljevima suprotnim interesima Udruženja;
* Isključenjem u slučaju zloupotrebe članstva u Udruženju;
* Neizmirivanjem članarine u trajanju od pet godina kontinuirano.

**Član 20**

Razloge za prestanak članstva iz stava 1, tačke 3, 4 i 5 razmatra Upravni odbor i predlog upućuje Skupštini na odlučivanje.

**Član 21**

Ukoliko član Udruženja ne plaća članarinu duže od tri godine, njegova prava i obaveze koje proističu iz članstva miruju sve do trenutka kada ta obaveza izmiri.

Za vrijeme mirovanja članstva, član nema prava koja proističu iz Statuta i drugih opštih akata.

Upravni odbor može osloboditi materijalnih obaveza člana Udruženja, koji je u teškom materijalnom položaju ili u teškom zdravstavenom stanju.

**IV UDRUŽIVANJE**

**Član 22**

Udruženje se, shdono svojim ciljevima i potrebama, može povezivati i učlanjivati u domaće i međunarodne asocijacije, organizacije, saveze ili institucije.

Odluku iz stava 1 ovog člana, donosi Upravni odbor.

**V ORGANI UDRUŽENJA**

**Član 23**

Organi Udruženja su Skupština i Predsjednik/ca, kao organi upravljanja Udruženja.

**Ostali organi Centra**

**Član 24**

U cilju efikasnijeg izvršavanja obaveza koje proizilaze iz ciljeva i djelatnosti Statuta, formiraju se Upravni odbor i Umjetnički savjet.

**Skupština**

**Član 25**

Skupština udruženja je najviši organ upravljanja Udruženja.

Skupštinu čine svi članovi/ice Udruženja.

Skupština može donijeti Poslovnik o radu Skupštine.

Skupština zasijeda najmanje jednom godišnje.

Skupštinom predsjedava Predsjednik skupštine koji se bira iz reda članova Udruženja.

Za Predjsednika Skupštine može biti izabran član sa najmanje pet godina članstva u Udruženju.

Mandat predsjednika je četiri godine.

**Sazivanje Skupštine**

**Član 26**

Skupština može zasijedati uživo ili putem interneta ili kombinovano.

Sazivanje Skupštine vrši se direktnim obavještavanjem članova putem sredstava komunikacije i na internet stranici Udruženja, najmanje petnaest dana prije datuma zasijedanja.

U obavještenju o zasijedanju navodi se predlog dnevnog reda, mjesto, način i vrijeme održavanja sjednice.

Skupštinu saziva predsjednik Upravnog odbora Udruženja ili njegov zamenik, u slučaju spriječenosti.

Skupštinu može sazvati i najmanje 1/3 aktivnih ćlanova udruženja, pismenim zahtjevom.

Sjednica Skupštine zakazuje se u roku od 30 dana od dana prijema obrazloženog zahtjeva u smislu prethodnog stava. Zahtjev se podnosi Upravnom odboru, i potpisuju ga svi podnosioci pojedinačno.

Ukoliko Upravni odbor ne zakaže sjednicu Skupštine u roku od 30 dana od dana prijema ispravnog zahtjeva, predlagač može da sazove Skupštinu neposredno u roku od 15 dana.

**Član 27**

Na svakom zasijedanju Skupštine vodi se zapisnik koji potpisuje zapisničar i predsjedavajući Skupštine.

Odluke i druga opšta akta Skupštine dostavljaju se svim organima i članovima Udruženja i objavljuju na internet stranici Udruženja.

**Odlučivanje**

**Član 28**

O svim pitanjima iz svoje nadležnosti Skupština odlučuje glasovima delegata.

Delegati predstavljaju sve članove Udruženja.

Broj delegata je najmanje 60.

Svi članovi mogu biti delegati.

Zahtjev za upis u listu delegata podnosi se najkasnije mjesec dana prije održavanja redovne Skupštine.

Skupština potvrđuje zbirnu listu delegata za naredne četiri godine.

**Glasanje**

**Član 29**

Glasanje je javno.

Odluke na Skupštini se donose prostom većinom prisutnih delegata, osim u sledećim slučajevima kada je potrebna dvotrećinska većina:

* Izmjene i promjena Statuta
* Promjena uslova za članstvo
* Transformacija Udruženja
* Odlučivanje o prestanku Udruženja
* Odlučivanje o raspodjeli imovine

U slučaju objektivnih okolnosti, delegat se može izjasniti i pisanim ili elektronskim putem, kao i ovlastiti drugog delegata da se izjasni u njegovo ime.

Aktivni članovi mogu učestvovati u glasanju iako nijesu na listi delegata.

**Nadležnosti**

**Član 30**

Skupština:

* Usvaja Statut udruženja;
* Bira i razrješava lice ovlašćeno za zastupanje, odnosno Predsjednika/cu i zamjenike Predsjednika/ce;
* Bira i razrješava članove Upravnog odbora i Umjetničkog savjeta;
* Odlučuje o udruživanju u saveze i druge oblike povezivanja udruženja;
* Usvaja Izvještaj o radu za prethodnu godinu i Plan rada za narednu kalendarsku godinu;
* Usvaja godišnji finansijski izvještaj;
* Odlučuje o promjeni cilja i djelatnosti, prestanku rada i raspodjeli preostale imovine Udruženja;
* Donosi odluku o iznosu članarine na predlog Upravnog odbora;
* Odlučuje o prestanku članstva na predlog Upravnog odbora;
* Odlučuje i o drugim pitanjima za koja Statutom nije utvrđena nadležnost drugih organa udruženja.

**Predsjednik/ca Udruženja**

**Član 31**

Predsjednik/ca:

* Predstavlja i zastupa Udruženja, kao ovlašćeno lice, u smislu Zakona;
* Upravlja Udruženjem u skladu sa zakonom, Statutom i drugim aktima Udruženja, kao i shodno odlukama Skupštine;
* Zaključuje pravne i druge poslove u skladu sa ovim Statutom;
* Učestvuje u radu Upravnog odbora i Umjetničkog savjeta sa pravom glasa.
* Stara se o operativnom radu Udruženja;
* Predlaže Upravnom odboru Izvještaj o radu;
* Predlaže Upravnom odboru Finansijski izvještaj;
* Vrši nadzor administrativnog i finanskijskog poslovanja Udruženja;
* Vrši ostale dužnosti u skladu sa ovim Statutom;

**Član 32**

Predsjednik/ca Udruženja se bira na mandat od četiri (4) godine.

Predsjednik/ca može biti likovni stvaralac koji je član Udruženja najmanje tri (3) godine, ima i najmanje 5 referentnih izložbi u zemlji ili inostranstvu.

Izuzetno od stava 1 ovog člana, mandat se može okončati i prije predviđenog roka u sledećim slučajevima:

* Ostavkom;
* Opozivom;
* Razrješenjem, u slučaju nastupanja okolnosti predviđenih za prestanak članstva u Udruženju.

Zahtjev za ostavku podnosi Predsjednik/ca Skupštini, koja je dužna donijeti odluku po tom pitanju na prvom sledećem zasijedanju.

Opoziv Predsjednika udruženja pokreće se kada nastupe sledeće okolnosti:

* Kada funkciju vrši neodgovorno, protivno odlukama Skupštine udruženja;
* U slučaju kršenja propisa i odredbi ovog Statuta.

Odluku o opozivu donosi Skupština.

O razrješenju Predsjednika/ce iz stava 2 tačka 2 ovog člana, odlučuje Skupština, shodno svojim nadležnostima.

**Upravni odbor**

**Član 33**

Upravni odbor predstavlja izvršni organ Udruženja, koji odlučuje o svim pitanjima iz svoje nadležnosti u skladu sa zakonom, Statutom i drugim aktima Udruženja.

Upravni odbor ULUCG-a ima 9 (devet) članova, koje bira Skupština.

Predsjednik Udruženja je član Upravnog odbora po funkciji, ali ne može biti predsjednik tog tijela.

Pravo da budu birani u Upravni odbor imaju svi aktivni članovi Udruženja sa članstvom u Udruženju dužim od pet godina i evidentnom umetničkom aktivnošću.

Član Upravnog odbora Udruženja ne može biti biran u Upravni odbor više od dva puta uzastopno.

**Član 34**

Mandat Upravnog odbora Udruženja je pet (5) godina.

Mandat člana Upravnog odbora prestaje:

* Prestankom članstva u Udruženju;
* Opozivom;
* Ostavkom.

Opoziv člana Upravnog odbora Udruženja pokreće se kada nastupe sledeće okolnosti:

* Kada funkciju vrši neodgovorno, protivno odlukama Skupštine udruženja;
* U slučaju kršenja propisa i odredaba ovog Statuta.

Odluku o opozivu donosi Skupština.

**Nadležnosti**

**Član 35**

Upravni odbor:

* izvršava odluke koje donosi Skupština;
* utvrđuje predloge Statuta kao i predloge za izmjenu i dopunu Statuta;
* donosi pravilnike, poslovnike kao i druga opšta akta i pojedinačna akta koja nijesu u nadležnosti drugih organa i tijela Udruženja;
* tumači Statut i ostale akte ukoliko je potrebno;
* imenuje predstavnike Udruženja u drugim organizacijama i komisijama,
* sprovodi saradnju sa drugim udruženjima na teritoriji države i na međunarodnom nivou;
* predlaže i daje mišljenje na predloge Predsjednika o kadrovskim pitanjima (zapošljavanje u udruženju, napredovanje, sistematizacija, zarade, otkazi i dr.);
* organizuje zaštitu autorskih prava i zastupa prava autora članova Udruženja;
* priprema i organizuje sjednice Skupštine;
* čini dostupnim informacije od značaja za umjetnike (tenderi, konkursi, međunarodna usavršavanja i dr.);
* bira, imenuje i razrješava sekretara Udruženja;
* imenuje stalne i privremene komisije i odbore, u slučaju potrebe;
* razmatra Izvještaj o radu na predlog Predsjednika, prije upučivanja na Skupštinu;
* razmatra Finasijski izvještaj i Finansijski plan na predlog Predsjednika, prije upućivanja na Skupštinu;
* radi na obezbjeđivanju sponzorskih i donatorskih sredstava za realizaciju programa;
* verifikuje mandate članova;
* određuje iznos članarine;
* obavlja i druge poslove predviđene Statutom ili drugim aktima ili koje mu povjeri Skupština.

**Član 36**

Upravni odbor, na prvoj konstitutivnoj sjednici, bira predsjednika iz reda svojih članova, kao i zamjenika predsjednika Upravnog odbora.

Sjednicama Upravnog odbora rukovodi predsjednik Upravnog odbora, a u njegovom odsustvu zamjenik predsjednika Upravnog odbora.

Predsjednik Upravnog odbora vrši obaveze koje proističu iz nadležnosti Upravnog odbora.

Svi članovi Upravnog odbora su ravnopravni u svom radu i odlučivanju, a za svoj rad odgovaraju Skupštini.

**Član 37**

Prestanak funkcije Predsjednika upravnog odbora, odnosno zamjenika Upravnog odbora uslovljen je istim okolnostima kao i prestanak mandata člana Upravnog odbora.

**Umjetnički savjet**

**Član 38**

Umjetnički savjet predlaže godišnji umjetnički program Udruženja: organizovanje izložbi, stručnih skupova, rezidencija, saradnji, dodjele nagrada, koji potvrđuje Upravni odbor.

Umjetnički savjet čini devet članova, sa mandatom od pet (5) godina.

Predsjednik Udruženja je član Umjetničkog savjeta po funkciji, ali ne može biti predsjednik tog tijela.

Član Umjetničkog saveta može biti likovni stvaralac koji je član Udruženja najmanje tri (3) godine, ima i najmanje 5 referentnih izložbi u zemlji ili inostranstvu.

U Umjetničkom savjetu moraju biti zastupljene sve strukture stvaralaca Udruženja.

**Član 39**

Predlozi za kandidate u Umjetničkom savjetu podnose se Skupštini.

U Umjetnički savet se bira onaj kandidat koji je dobio većinu glasova na zasijedanju Skupštine.

Član Umjetničkog savjeta ne može biti biran u Umjetnički savjet više od dva mandata uzastopno.

**Član 40**

Umjetnički savjet, na prvoj konstitutivnoj sjednici, bira predsjednika Umjetničkog savjeta iz reda svojih članova, kao i zamjenika predsjednika Umjetničkog savjeta.

Sjednicama Umjetničkog savjeta rukovodi predsjednik Umjetničkog savjeta, a u njegovom odsustvu zamjenik predsjednika Umjetničkog savjeta.

Predsjednik Umjetničkog savjeta vrši obaveze koje proističu iz nadležnosti Umjetničkog savjeta.

Svi članovi Umjetničkog savjeta su ravnopravni u svom radu i odlučivanju, a za svoj rad odgovaraju Skupštini.

**Nadležnosti**

**Član 41**

Umjetnički savjet, kao stručni organ Udruženja:

* predlaže i prati sprovođenje plana i programa umjetničkih aktivnosti Udruženja i programa međunarodne saradnje;
* podnosi Predsjedniku, Upravnom odboru i Skupštini predloge za unapređenje profesionalnog i umjetničkog rada Udruženja;
* prati umjetničku aktivnost članova Udruženja;
* vrši selekciju radova za godišnje izložbe Udruženja;
* Predlaže Skupštini kandidate za nagradu;
* predlaže članove selekcionih komisija za izbor umjetničkih djela za izložbe u zemlji i inostranstvu;
* Formira komisiju za dodjelu godišnje nagrade;
* Donosi odluku o godišnoj nagradi;
* snosi odgovornost za održavanje reprezentativnog umjetničkog nivoa svih likovnih manifestacija koje organizuje Udruženje;
* predlaže umjetničku politiku Udruženja;
* predlaže dodjeljivanje priznanja članovima Udruženja, kulturnim institucijama, i drugim organizacijama, kao i pojedincima koji su zaslužni za uspješno razvijanje Udruženja i likovne umjetnosti u Crnoj Gori;
* daje stručna mišljenja o svim pitanjima iz oblasti likovne umjetnosti na zahtev organa Udruženja ili članova;
* radi na obezbjeđivanju sponzorskih i donatorskih sredstava za realizaciju programa
* obavlja druge poslove shodno Statutu i odlukama Skupštine.

**Član 42**

Mandat člana Umjetničkog savjeta prestaje:

* Prestankom članstva u Udruženju;
* Opozivom;
* Ostavkom;

Opoziv člana Umjetničkog savjeta Udruženja pokreće se kada nastupe sledeće okolnosti:

* Kada funkciju vrši neodgovorno, protivno odlukama Skupštine udruženja;
* U slučaju kršenja propisa i odredbi ovog Statuta.

Odluku o opozivu donosi Skupština.

**Sekretar udruženja**

**Član 43**

Sekretar Udruženja može biti član Udruženja ili lice za koje Upravni odbor utvrdi da posjeduje vještine potrebne za obavljanje te funkcije.

Sekretara Udruženja imenuje i razrješava Upravni odbor.

Sekretar operativno sprovodi odluke Upravnog odbora.

Upravni odbor može razriješiti Sekretara i pijre isteka mandata u slučaju:

* nezakonitog postupanja ili preduzimanja radnje koja šteti ugledu ili intersima Udruženja;
* nepoštovanjnje odredbi Statuta i opštih akata Udruženja i neizvršavanje naloga Upravnog odbora;
* učešće u aktivnostima koje nanose materijalnu štetu Udruženju.

**VI IMOVINA I RASPOLAGANJE IMOVINOM UDRUŽENJA**

**Član 44**

Udruženje stiče imovinu od članarina, subvencija, donacija, dobrovoljnih priloga, ostavine, autorskih honorara, sredstava za realizaciju programa i na drugi zakonom dozvoljen način.

Udruženje odgovara za svoje obaveze cijelom svojom imovinom.

U slučaju prestanka postojanja Udruženja, nastupanjem zakonom predviđenih razloga za prestanak, imovina Udruženja postaje imovinom krovne državne institucije nadležne za likovnu umjetnost u Crnoj Gori, bez mogućnosti mijenjanja namjene prostora Umjetničkog paviljona ULUCG i ostale pokretne i nepokretne imovine Udruženja.

U slučaju prestanka postojanja Udruženja, Umjetnički paviljon ULUCG ne smije biti predmet arhitektnoskih, tehničkih ili drugih izmjena koji bi narušili njegov originalni izgled.

Prethodni član se odnosi na zgradu Umjetničkog paviljona, kao i na pripadajuću površinu na kojoj se zgrada nalazi.

**VII PRELAZNE I ZAVRŠNE ODREDBE**

**Član 45**

Inicijativu za promjenu, izmjenu i dopunu Statuta može pokrenuti najmanje 1/3 aktivnih članova i Upravni odbor.

Inicijativa za promjenu, izmjenu i dopunu Statuta dostavlja se u pisanom obliku i mora biti uvrštena u dnevni red prve naredne sjednice Skupštine.

Predlog za promjenu, izmjenu i dopunu Statuta mora sadržati obrazloženje, odnosno tačnu formulaciju članova Statuta koji se mijenjaju i obrazloženje izmjene i dopune Statuta.

**Član 46**

Ovaj Statut stupa na snagu danom usvajanja na Skupštini.

**Član 47**

Stupanjem na snagu ovog Statuta prestaje da važi Statut usvojen 04.07.2012. godine.

Stupanjem na snagu Statuta vrši se izbor svih organa Udruženja u skladu sa odredbama Statuta.

U Podgorici,

Dana dd/mm/yy